Nüüd minu jooksvad ja paratamatult emotsionaalsed kommentaarid:  Väide: Otse eetris kinnitatakse, et on olemas taimset päritolu süütut musta hennat!!! (Ma olen hämmeldusest oimetu.) "Süütu või ohutu must henna", olevat segu hennast ja indigost, need pulbrid segatakse veega (!!!) ning selline segu andvat nahale pastana peale kandes tulemuseks mustjaslillaka-pruunika kujutise. Kuna neid taimi - henna ja indigo siis - saab ainult kuskilt kaugelt Indiast ja see ei ole meile kättesaadav, siis "ohutut musta hennat" meil ei ole!  Kommentaar: Indigo on meie kaubanduses vabalt saadaval. Tõsi - basma nime all ning see ei ole alati Indigoferata tinctori vaid üldjuhul on mingi teine liik, praegu peast ei mäleta. Selle kvaliteet on väga kehv, nii värvaine sisalduse kui lehepulbri puhtuse osas, aga põhimõtteliselt on indigo meil vabalt olemas.  Indigo lehepulbrist tehtud pastana ei jäta nahale värvi kujutisena, see jookseb laiali, seda ei ole võimalik segada toimivaks pastaks nagu hennat. Indigo värvusreaktsioon on väga kiire ning värvi molekult ei tungi väga sügavale nahka, nagu henna seda  teeb.  CCJ on indigot katsetanud - ainus variant indigot nahale saada, on kasutada külmutamise teel saadud kristallidest tehtud tindi-laadset ollust ja tehniliselt on indigoga naha töötlemine hennaga võrreldes absoluutselt teistsugune. Tehnika ise on väga vana ja iidne, aga erinev hennast kardinaalselt.  Musta hennakujutisega pildid Indiast, eriti mingite metsikute hõimude juurest, on saadud nahka hoopis teist moodi töödeldes - teatud etapil töödeldakse hennat leelisega, mida on segatud  ammoniaagiühenditega. Sealmaal saadakse seda näiteks teatud taimede tuha segamisel kääritatud kaamelikusega. Harva, aga vahel on kasutatud ka nahkhiirekust. (Ärge küsige, mismoodi nad nahkhiiire pissile sundisid…)  On olemas üksikuid hennakorjeid, mis õige segamise, hea naha ja kauase hoidmise tulemusena annavad peopesal ja näpuotstel baklažaani-karva tooni, aga see ei ole reegel. Mehandi.com'i 2007. aasta mussooniaja Rajastani korje on selline. Aga see on harv leid ja ei ole regulaarne nähtus.